《雪后喜晴三用韵奉寄黄陈二亲一笑》
明代·朱同

画屏楼前高插空，远树如发冰珑松。羲和驾龙海上来，净扫丰隆藏雨工。

平地琼瑶一尺强，斯须已作春泥融。乃知幻物徒为耳，变化神速由苍穹。

高冈尚严凝万里，鸣天风玉削芙蓉。射初日金碧，焜耀光玲珑。

此时十二栏，清兴谁能同。初平鞭羊起白石，仙骨肯受羁樊笼。

亦有耽睡人，玩易知旋丰。二仙俱为方内游，妙悟元化知通穷。

根归乃枝萌，夫岂心冲冲。我欲乘风三山行，更向逋仙探寒丛。

人间富贵宁几何，使我不得童颜红。柯山太华只目前，涧水原与沧溟通。

赓酬不尽登临兴，却笑信笔徒匆匆。

作者简介：徽州府休宁人，字大同，号朱陈村民，又号紫阳山樵。朱升子。洪武中举明经，官至礼部侍郎。有文武才，工图绘，时称三绝。坐事死。著有《覆瓿集》。